CELEX: 32017D0035
Language: lv
Date: 2017-11-03 00:00:00
Title: Eiropas Centrālās bankas Lēmums (ES) 2017/2097 (2017. gada 3. novembris) par metodoloģiju, saskaņā ar kuru aprēķina sankcijas par sistēmiski nozīmīgu maksājumu sistēmu pārraudzības prasību pārkāpumiem (ECB/2017/35)

16.11.2017   
            
            
               LV
            
            
               Eiropas Savienības Oficiālais Vēstnesis
            
            
               L 299/31
            
         EIROPAS CENTRĀLĀS BANKAS LĒMUMS (ES) 2017/2097
   (2017. gada 3. novembris)
   par metodoloģiju, saskaņā ar kuru aprēķina sankcijas par sistēmiski nozīmīgu maksājumu sistēmu pārraudzības prasību pārkāpumiem (ECB/2017/35)
   EIROPAS CENTRĀLĀS BANKAS PADOME,
   ņemot vērā Līgumu par Eiropas Savienības darbību un jo īpaši tā 127. panta 2. punkta ceturto ievilkumu,
   ņemot vērā Eiropas Centrālo banku sistēmas un Eiropas Centrālās bankas Statūtus un jo īpaši to 3.1. panta ceturto ievilkumu un 34. pantu,
   ņemot vērā Padomes Regulu (EK) Nr. 2532/98 (1998. gada 23. novembris) par Eiropas Centrālās bankas pilnvarām piemērot sankcijas (1) un jo īpaši tās 2. pantu,
   ņemot vērā Eiropas Centrālās bankas Regulu (EK) Nr. 2157/1999 (1999. gada 23. septembris) par Eiropas Centrālās bankas pilnvarām piemērot sankcijas (ECB/1999/4) (2),
   ņemot vērā Eiropas Centrālās bankas Regulu (ES) Nr. 795/2014 (2014. gada 3. jūlijs) par sistēmiski nozīmīgu maksājumu sistēmu pārraudzību (ECB/2014/28) (3) un jo īpaši tās 23. pantu,
   tā kā:
   
               (1)
            
            
               Eurosistēma maksājumu sistēmu raitu darbību cita starpā veicina, veicot pārraudzību. Sistēmiski nozīmīgu maksājumu sistēmu (SNMS) pārraudzību jo īpaši veic saskaņā ar Regulas (ES) Nr. 795/2014 (ECB/2014/28) prasībām.
            
         
               (2)
            
            
               Regulas (ES) Nr. 795/2014 (ECB/2014/28) 23. pants pilnvaro Eiropas Centrālo banku (ECB) noteikt sankcijas par minētās regulas noteikumu pārkāpumiem. Minētais pants paredz ECB pienākumu pieņemt lēmumu par metodoloģiju, saskaņā ar kuru aprēķina sankciju lielumu, lai uzlabotu tādu principu un procedūru pārredzamību, kuras ECB ievēros, nosakot šādas sankcijas.
            
         
               (3)
            
            
               Pieņemot šo lēmumu, ECB parāda to, kādā veidā tā vadās pēc proporcionalitātes principa atbilstošas sankcijas noteikšanā,
            
         IR PIEŅĒMUSI ŠO LĒMUMU.
   1. pants
   Definīcijas
   Šajā lēmumā:
   
               1)
            
            
               “SNMS operators” ir SNMS operators, kas definēts Regulas (ES) Nr. 795/2014 (ECB/2014/28) 2. panta 4. punktā;
            
         
               2)
            
            
               “darbības gads” ir laikposms, par kuru jāsagatavo auditētos vai likumos noteiktos SNMS operatora pārskatus;
            
         
               3)
            
            
               “soda nauda” ir vienreizēja naudas summa, kas SIPS operatoram ir jāmaksā kā sankcija;
            
         
               4)
            
            
               “pārkāpums” ir jebkura SNMS operatora jebkuru tādu saistību neizpilde, kuras izriet no Regulas (ES) Nr. 795/2014 (ECB/2014/28);
            
         
               5)
            
            
               “periodiski soda maksājumi” ir naudas summas, kas ilgstoša pārkāpuma gadījumā SNMS operatoram ir jāmaksā kā sankcija vai nolūkā likt attiecīgajam SNMS operatoram ievērot tā pienākumus saskaņā ar Regulu (ES) Nr. 795/2014 (ECB/2014/28). Šīs summas aprēķina par katru ilgstoša pārkāpuma pilnīgu dienu pēc dienas, kurā SNMS operatoram paziņots lēmums, ar ko prasa pārtraukt pārkāpumu saskaņā ar Regulas (EK) Nr. 2532/98 3. panta 1. punkta otro daļu;
            
         
               6)
            
            
               “sankcija” ir soda nauda vai periodiski soda maksājumi, kurus nosaka par pārkāpumu;
            
         
               7)
            
            
               “apgrozījums” ir attiecīgās SNMS ieņēmumi darbības gada laikā pirms tā darbības gada, kurā noticis pārkāpums;
            
         
               8)
            
            
               “apstrādāto maksājumu vērtība” ir SNMS apstrādāto maksājumu euro kopējā dienas vidējā vērtība darbības gada laikā pirms tā darbības gada, kurā noticis pārkāpums.
            
         2. pants
   Vispārīgie principi
   1.   Šajā lēmumā noteikta metodoloģija, kas ECB jāievēro, aprēķinot sankciju summas, kuras ECB nosaka SNMS operatoram par Regulas (ES) Nr. 795/2014 (ECB/2014/28) pārkāpumiem.
   2.   ECB var noteikt soda naudu vai periodiskus soda maksājumus kā sankciju par Regulas (ES) Nr. 795/2014 (ECB/2014/28) pārkāpumu.
   3.   ECB nosaka piemērojamo sankcijas summu divos posmos, vispirms aprēķinot sankcijas pamatsummu, kuru pēc tam var palielināt vai samazināt, ņemot vērā katrā konkrētā gadījumā svarīgos atbildību pastiprinošus vai mīkstinošus apstākļus.
   3. pants
   Sankcijas pamatsummas aprēķins
   1.   ECB aprēķina jebkuras SNMS operatoram piemērojamās sankcijas pamatsummu, balstoties uz attiecīgās SNMS apgrozījumu un apstrādāto maksājumu vērtību.
   2.   Sankcijas pamatsumma ir 50 % no šādu summu kopsummas:
   
               a)
            
            
               1 % no apgrozījuma; un
            
         
               b)
            
            
               0,0001 % no apstrādāto maksājumu vērtības.
            
         3.   Lai aprēķinātu periodisku soda maksājumu summu, kas jāmaksā par katru ilgstoša pārkāpuma pilnīgu dienu, pamatsummu dala ar 180.
   4. pants
   Atbildību pastiprinoši vai mīkstinoši apstākļi
   Aprēķinot jebkuras sankcijas summu, ECB vajadzības gadījumā ņem vērā konkrētu gadījumu apstākļus, kā paredzēts Regulas (EK) Nr. 2532/98 2. panta 3. punktā.
   5. pants
   Ierobežojumi
   1.   Ja soda naudas summa, kuras pamatā ir saskaņā ar 3. panta 2. punktu veiktais aprēķins un jebkāds saskaņā ar 4. punktu veikts pamatsummas palielinājums vai samazinājums, pārsniedz EUR 500 000, soda naudas summa, ko ECB var noteikt, nepārsniedz EUR 500 000.
   2.   Ja periodisku soda maksājumu summa, kuras pamatā ir saskaņā ar 3. panta 2. un 3. punktu veiktais aprēķins un jebkāds saskaņā ar 4. punktu veikts pamatsummas palielinājums vai samazinājums, pārsniedz EUR 10 000 par pārkāpuma dienu, periodisku soda maksājumu summa, ko ECB var noteikt par pārkāpuma dienu, nepārsniedz EUR 10 000. Periodiskus soda maksājumus var noteikt attiecībā uz ne vairāk kā sešu mēnešu periodu pēc dienas, kurā SNMS operatoram paziņots lēmums par sankciju noteikšanu.
   6. pants
   Nobeiguma noteikumi
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
   
      Frankfurtē pie Mainas, 2017. gada 3. novembrī
      
         
            ECB prezidents
         
         Mario DRAGHI
      
   
   
      (1)  OV L 318, 27.11.1998., 4. lpp.
   
   
      (2)  OV L 264, 12.10.1999., 21. lpp.
   
   
      (3)  OV L 217, 23.7.2014., 16. lpp.